Eddiini ya Buganda. Okusinziira ku Muwanga Chales mu kitabo kye, Bassekalowooleza ne Bannakalowooleza ba Buganda Abedda, Buganda eyedda yalina enzikiriza eya Katonda ow’obwannamunigina ng’owa Abayudaaya oba Abazungu. Katonda ono Abaganda baali bamuyita amannya mangi omuli: Namugereka, Kiwamirembe, Ddunda, Liisoddene, Lugaba, Mukama, Katonda wa bakatonda n’amalala Abazungu we bajjira wano, mu Buganda mwonna mwalimu Amasabo ga Katonda asatu, gonna mu Kyaggwe, nga Essabo Lutikko lyali mu Ggulu e Mukono. Abaganda abedda oluvannyuma baatandika okukulembeza Bassekalowooleza ne bannakalowooleza abaafa nga balowooza nti kagezimunnyu ne bw’aba afudde asigaza obusobozi okukola eby’amagezi by’abadde akola mu biseera bye eby’obulamu. Kino kye kyabaleetera okutandika okusooosowaza Bassekalowooleza bano be baayitanga Balubaale, gamba nga, Muwanga, Kiwanuka, Ggulu, Kayiikuuzi, Mukasa n’abalala era ne babazimbira amasabo mu kifo ky’okusinza Katonda omutonzi w’eggulu n’ensi. Ekyokuba nti Abaganda baali basinza Katonda y’ensonga lwaki bajjumbira eddiini empya ezisinza Katonda ow’obwannamunigina okuva ebweru. Zaali tezikontana ne Katonda waabwe gwe baali basinza. Tuleme kusinza bafu, wabula tubajjuukirireko era tubayigireko eby’amagezi bye baakola mu biseera byabwe eby’obulamu. Tusinza Katonda ow’obwannamunigina eyatonda obwengula bwonna na buli ekibulimu.